CELEX: C2005/093/65
Language: da
Date: 2005-04-16 00:00:00
Title: Sag T-42/05: Sag anlagt den 31. januar 2005 af Rhiannon Williams mod Kommissionen for De Europæiske Fællesskaber

16.4.2005   
            
            
               DA
            
            
               Den Europæiske Unions Tidende
            
            
               C 93/34
            
         Sag anlagt den 31. januar 2005 af Rhiannon Williams mod Kommissionen for De Europæiske Fællesskaber
   (Sag T-42/05)
   (2005/C 93/65)
   Processprog: engelsk
   Ved De Europæiske Fællesskabers Ret i Første Instans er der den 31. januar 2005 anlagt sag mod Kommissionen for De Europæiske Fællesskaber af Rhiannon Williams, Bruxelles (Belgien) ved Solicitors S. Crosby og C. Bryant.
   Sagsøgeren har nedlagt følgende påstande:
   
               —
            
            
               Kommissionens beslutning af 19. november 2004, hvori der blev givet afslag på begæring om aktindsigt i dokumenter, som – om end de ikke blev identificeret i den anfægtede beslutning – må formodes at eksistere, annulleres.
            
         
               —
            
            
               Kommissionens beslutning af 19. november 2004, hvori der blev givet afslag på begæring om aktindsigt i alle, et eller flere af dokumenterne 9, 16, 17, 27, 29, 32, 33, 34 og 46, som identificeret i den anfægtede beslutning, annulleres.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren er forskningsstipendiat og arbejder på et projekt om globaliseringens indvirkning på Fællesskabets miljø- og udviklingssamarbejde, retligt og politisk. Hertil har sagsøgeren begæret aktindsigt i dokumenter med henblik på at redegøre for baggrunden for nyere lovgivning om genetisk modificerede organismer (GMO). Som følge af begæringen blev der kun meddelt delvis aktindsigt i dokumenterne.
   Til støtte for søgsmålet har sagsøgeren gjort gældende, at der er sket en tilsidesættelse af forordning nr. 1049/2001 (1), og at der forelå en begrundelsesmangel, som udgjorde en tilsidesættelse af artikel 253 EF. Kommissionen har ifølge sagsøgeren givet et ufuldstændigt svar på begæringen om aktindsigt og identificerede ikke alle de dokumenter, som er i dens besiddelse. Sagsøgeren har gjort gældende, at der findes andre dokumenter, i forhold til hvilke der ikke er givet nogen begrundelse for afslag på begæring om aktindsigt, og i forhold til hvilke ingen undtagelser er blevet påberåbt.
   Endvidere har sagsøgeren gjort gældende, at Kommissionen har gjort sig skyldig i en urigtig retsanvendelse og anvendt undtagelsen i artikel 4, stk. 3, andet afsnit og artikel 4, stk. 1, litra a), tredje led i forordning nr. 1049/2001 fejlagtigt. Sagsøgeren har også gjort gældende, at Kommissionen ikke begrundede samt tog fejl, da den hævdede, at udbredelse ville være til alvorlig skade for beslutningsprocessen, at der ikke var tungtvejende offentlig interesse i udbredelsen af dokumenterne, og at de pågældende dokumenter ville svække Kommissionens forhandlingsposition ved WTO-panelet vedrørende det reelt foreløbige forbud mod godkendelse og markedsføring af bioteknologiske produkter.
   Endelig har sagsøgeren gjort gældende, at der er sket en tilsidesættelse af proportionalitetsprincippet, samt at der forelå en begrundelsesmangel, da Kommissionen ikke tog stilling til, om der kunne gives delvis aktindsigt i dokumenterne.
   
      (1)  Europa-Parlamentets og Rådets forordning (EF) nr. 1049/2001 af 30.5.2001 om aktindsigt i Europa-Parlamentets, Rådets og Kommissionens dokumenter (EFT L 145, s. 43).